Tájékoztató az edu.hu domainekkel kapcsolatos Dashboard fejlesztésekről, változásokról

**Tisztelt Ügyfelünk!**

Az edu.hu domain bevezetése újabb mérföldkőhöz érkezett, ebben a fázisban, igazodva a felhasználóinktól érkező igényekhez, a domainekre, a DNS adminisztrációra helyeztünk nagyobb hangsúlyt.

Ezzel összefüggésben 2020. október 15-én délben a Dashboard 2.0 felület, illetve annak DNS modulja megújul.

A legszembetűnőbb változást a Dashboard 2.0 felület DNS moduljában tapasztalhatja. A megjelenítésen és a DNS modul sebességében történő pozitív változások mellett a legfontosabb módosításokat az alábbiakban soroltuk fel:

* A DNS modulban elérhetővé válik a végpontokhoz rendelt, intezmeny.edu.hu alakú domainek kezelése.
* Ezzel egyidejűleg az intezmeny.sulinet.hu formátumú domainek adminisztrációja a Dashboard 2.0 felületen már nem lesz lehetséges. Indokolt esetben, egyedi elbírálás alapján ettől el lehet térni. Kérjük, ezzel kapcsolatos megkeresését az ügyfélszolgálathoz juttassa el az ugyfelszolgalat@kifu.hu címen vagy Dashboard bejelentés formájában.
* Az intezmeny.edu.hu zónában rögzített DNS rekordok teljesen függetlenek lesznek az intezmeny.sulinet.hu zóna rekordjaitól. Fontos azonban, hogy az intezmeny.sulinet.hu domainek, aldomainek kiszolgálása zavartalanul folytatódik, a Dashboard 2.0-án bevezetendő változtatások után is működni fognak, egészen a sulinet.hu végződésű domainek 2021. második félévében történő teljes kivezetéséig.
* Az intezmeny.edu.hu zónák DNS rekordjai a 2020. október 15. 11:00 órai állapot szerint kerülnek szinkronba az intezmeny.sulinet.hu domainekhez tartozó DNS rekordokkal. Ettől az időponttól kezdve nem lesz szinkronizáció közöttük, különálló tartalommal rendelkezhetnek az intezmeny.sulinet.hu és az intezmeny.edu.hu zónák.
* Fontos újítás, hogy a Dashboard 2.0 felületen elvégzett DNS módosítások az áttekintő nézetben található, „Változások érvényesítése” gombra kattintás után 1-2 percen belül érvényre jutnak, az eddigi egy órás időtartamhoz képest.
* Bővül az elérhető rekordtípusok listája az edu.hu végződésű domainek bevezetésével, a teljes lista a Dashboardon tekinthető meg. (Az intezmeny.sulinet.hu domaineknél a korábban megismert rekordtípusok választhatók továbbra is.)

További változás a Dashboard felületen a *Felhasználók* modulban tapasztalható. Itt figyelemfelhívó szöveggel adunk tájékoztatást arról, hogy bár az új felhasználók létrehozása – az eduroam, eduID szolgáltatásokkal való kompatibilitás megőrzése miatt – továbbra is sulinet.hu végződésű domainnel lehetséges, azonban a KIFÜ által biztosított levelezési infrastruktúrán mind levelezőkliensekben, mind a webmail felületeinken egyaránt használhatók az edu.hu végződésű e-mail címek és felhasználónevek is (ez természetesen azokra a korábban létrehozott felhasználókra is érvényes, amelyek postafiókként működnek).

Például, ha létrehoztuk a Dashboard felületen az info@intezmeny.sulinet.hu felhasználót, akkor a KIFÜ által biztosított levelezés szolgáltatásban használható az info@intezmeny.edu.hu felhasználónév és természetesen ez utóbbi e-mail címként is, ahogy ezt már a szeptember elejei tájékoztató levelünkben jeleztük, az ott szereplő információk továbbra is érvényesek.

Fontos, hogy az eddigi sulinet.hu végződésű levelezés továbbra is a korábban megszokott módon működik, ennek használatához sem az intézmény, sem az Ön részéről semmilyen változtatásra nincs szükség, azonban új postafiók létrehozása esetén célszerű már az edu.hu végződésű e-mail címeket használni a levelezőkliensekben és a <https://webmail.edu.hu> címen elérhető felületen.

A DNS-t, domaineket érintő módosítások kapcsán sincs teendő, a névfeloldás a megszokott módon működik tovább, ugyanakkor – ahogy a fentiekben említettük – elérhetővé vált az intezmeny.edu.hu alakú domainek felhasználóink által történő közvetlen adminisztrációja.

Az egyes szolgáltatásainkat érintő – az edu.hu domain bevezetése miatt előálló – változtatásokról időben fogjuk tájékoztatni, illetve a későbbi végleges átállás megkönnyítéséhez információs anyagokat, útmutatókat fogunk készíteni és közzétenni.

A változásokkal kapcsolatos, illetve a helyi szinten nem kezelhető – rendszergazda hatáskörén túlmutató – kérdések esetében keresse ügyfélszolgálatunkat az alábbi elérhetőségek egyikén:

* Általános kérdésekben: ugyfelszolgalat@kifu.hu
* Felhasználást érintő probléma esetén: hibabejelento@kifu.hu
* Telefonon: + 36 1 450 3070

Tisztelettel:

**KIFÜ Ügyfélszolgálat**Kormányzati Informatikai Fejlesztési Ügynökségcím: 1134 Budapest, Váci út 35.   tel: +36 1 450 3070     e-mail: *ugyfelszolgalat@kifu.hu; hibabejelento@kifu.hu*

